Llíria se suma als compromisos del COP25 per a frenar el canvi climàtic
05 de desembre de 2019

L'alcalde de Llíria, Manolo Civera, com a membre de l'Asociación Española de Municipios de Montaña (esMontañas), en la qual està integrat l'Ajuntament edetà, va assistir esta setmana al Cimera del Clima COP25 que se celebra a Madrid.

D'esta manera, el primer edil ha volgut mostrar el suport del municipi de Llíria als objectius que es plantegen en aquesta cimera internacional. Igualment, ha volgut recalcar que des de esMontañas i la Plataforma Estatal Juntos por los Bosques, “el sector i la societat civil forestal reclamem mobilitzar tot el potencial dels boscos en la lluita contra el canvi climàtic i la consecució dels objectius de desenvolupament sostenible”.

També va voler posar de manifest estos compromisos en la trobada que va mantindre amb la ministra per a la Transició Ecològica, Teresa Ribera, que va valorar molt positivament des del seu departament la iniciativa SimBioTIC impulsada per l'Ajuntament de Llíria i l'Institut Itaca de la Universitat Politècnica de València, com un projecte innovador per a combatre els problemes d'ordenació forestal, el canvi climàtic i les bioenergies, des del punt de vista de l'economia circular i les noves tecnologies.

Accions a Llíria

D'altra banda, des de la Regidoria de Medi Ambient s'han planificat dues accions simbòliques per a estos dies en la línia de la màxima "pensa global, actua local" i en el marc de les propostes de la Red Española de Ciudades por el Clima.

Dissabte que ve, 7 de desembre, s'apagarà, entre les 20.00 i 20.30 hores la il·luminació de les façanes del Museu Arqueològic de Llíria (MALL), i les pujades a Sant Miquel i Santa Bàrbara.

Igualment, per al dilluns 9 es realitzarà una actuació de sensibilització en la qual es plantaran 25 arbres en les instal·lacions esportives de El Canó, en col·laboració amb l'escola taller i la Brigada de Jardins. Seran espècies autòctones i adaptades al clima (lledoner, marfull i morera), que absorbiran més de 4 tones de CO₂ a l'any.